แบงก์หนุนคลังอัดฉีดเพิ่ม
แบงก์ชี้ฐานะคลังยังดีพอให้อัดฉีดเศรษฐกิจเพิ่มได้ แนะลดภาษีกระตุ้นเอกชนเพิ่ม
7 มี.ค. 2559

แบงก์ชี้ฐานะคลังยังดีพอให้อัดฉีดเศรษฐกิจเพิ่มได้ แนะลดภาษีกระตุ้นเอกชนเพิ่ม
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า ฐานะการคลังในขณะนี้ยังเปิดช่องให้รัฐบาลใช้นโยบายการคลังเพิ่มเติมเพื่อดูแลเศรษฐกิจได้ หากภาคส่งออกหดตัวมากกว่าที่คาด และภัยแล้งยาวนานกว่าที่ประเมินไว้ โดยเฉพาะการดูแลรายได้ภาคเกษตรที่หายไป
“หนี้สาธารณะที่ปัจจุบันอยู่ที่ 45.1% ของผลิตภัณฑ์มวลรวมในประเทศ (จีดีพี) ขณะที่สภาพคล่องในระบบยังมีมาก ถ้ารัฐบาลจำเป็นต้องแก้ปัญหาเฉพาะหน้าทั้งจากเรื่องส่งออกและภัยแล้ง ทรัพยากรด้านการคลังที่มีอยู่ก็ยังนำมาดำเนินการได้” นายเชาว์ กล่าว
นายเชาว์ กล่าวถึงนโยบายการเงินว่า ขณะนี้ประสิทธิผลเริ่มลดลง เห็นได้จากบทเรียนหลายประเทศที่ใช้นโยบายการเงินแก้ปัญหาเศรษฐกิจ เช่น ญี่ปุ่น จีน สหรัฐ ยุโรป ขณะที่นโยบายการคลังให้ผลลัพธ์ที่ดีกว่า เห็นได้จากช่วงปลายปี 2558 ที่รัฐเร่งลงทุนและลดภาษีกระตุ้นการใช้จ่าย สามารถช่วยประคองเศรษฐกิจได้
นายอมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย กล่าวว่า รัฐอาจจะต้องปรับปรุงสิทธิประโยชน์ทางภาษีเพื่อกระตุ้นให้เกิดการลงทุนในภาคเอกชนให้ได้ เพราะการลงทุนภาครัฐมีสัดส่วนเพียง 6.4% ของจีดีพี ขณะที่การลงทุนภาคเอกชนมีสัดส่วนถึง 18.5% ในปีที่ผ่านมา แต่สิทธิประโยชน์ที่มีอยู่ในปัจจุบัน ทั้งการส่งเสริมการลงทุน ซูเปอร์คลัสเตอร์ มีแรงจูงใจไม่มากเท่าประเทศเพื่อนบ้าน ทำให้ไม่มีผลต่อการดึงดูดการลงทุนจากต่างประเทศ หรือจูงใจให้เอกชนในประเทศลงทุน
อย่างไรก็ตาม การปรับปรุงสิทธิประโยชน์ดังกล่าวต้องเป็นไปเพื่อเพิ่มขีดความสามารถในการแข่งขันของอุตสาหกรรมไทย หรือปรับโครงสร้างการส่งออกของไทยให้ส่งออกได้เพิ่มขึ้นในระยะต่อไป
“การลงทุนภาครัฐจะได้ประโยชน์ต่อภาคก่อสร้าง แต่การลงทุนในภาคเอกชนจะกระจายไปภาคต่างๆ ด้วยเม็ดเงินที่มหาศาลกว่า” นายอมรเทพ กล่าว